**Izvērtējums par prasību izglītojamiem 1. – 4. klasē mācību procesa laikā un ārpus tā lietot mutes un deguna aizsegus**

Mutes un deguna aizsegu lietošana ir viens no Covid-19 izplatības ierobežošanas pasākumiem, kas jāpiemēro vienlaicīgi ar distancēšanos un citiem drošības pasākumiem. Izglītības iestādēs mācību procesa norises laikā izglītojamie un pedagogi atrodas slēgtā telpā vismaz 40 minūtes. Saskaņā ar Eiropas Slimību profilakses un kontroles centra vērtējumu[[1]](#footnote-1), atrašanās slēgtā vidē (piemēram, mājsaimniecībā, klasē, sanāksmju zālē, slimnīcas uzgaidāmajā telpā u. tml.) kopā ar Covid-19 inficētu personu ilgāk par 15 minūtēm, ir uzskatāma par augsta inficēšanās riska kontaktu. Tādējādi izglītības procesa laikā nav iespējams nodrošināt pietiekami efektīvu Covid-19 izplatības ierobežošanu, ieviešot tikai distancēšanās pasākumus. Tādēļ, lai ierobežotu Covid-19 izplatību izglītības iestādēs, tika lemts, ka vispārējās izglītības programmas apguves laikā, no 1. – 4. klasei izglītības iestādē nodarbinātie un izglītojamie mācību procesa laikā un ārpus tā lieto mutes un deguna aizsegus. Vēršam uzmanību, ka izglītojamie mutes un deguna aizsegus var nelietot īpašos gadījumos, ja tas saistīts ar veselības stāvokli (piemēram, ar acīmredzamiem kustību traucējumiem vai psihiskās veselības traucējumiem, kuru dēļ personai trūkst spēju vai iemaņu mutes un deguna aizsega lietošanai).

Turpinoties straujai Covid-19 izplatībai sabiedrībā un vadoties no Pasaules Veselības organizācijas ieteikuma, ka strauji izplatoties Covid-19 infekcijai, mutes un deguna aizsegus tiek rekomendēts lietot bērniem no 6 gadu vecuma[[2]](#footnote-2), tika pieņemts lēmums ieviest mutes un deguna aizsegu lietošanu sabiedriskās vietās, bērniem jaunākiem par 13 gadiem, proti no 7 gadu vecuma. Minētā prasība tiek attiecināta arī uz izglītības iestādēm no 1. klases. Un šīs prasības mērķis ir kopā ar citiem drošības pasākumiem pārraut Covid-19 izplatības ķēdi izglītības iestādēs un nodrošināt iespēju pēc iespējas ātrāk atjaunot pilnvērtīgu izglītības iestāžu darbību. Līdzīgi nosacījumi lietot mutes un deguna aizsegus skolās bērniem no 6 gadu vecuma ir ieviesti arī, piemēram, Luksemburgā, Ungārijā, Čehijā, Bulgārijā, bet Maltā un Grieķijā ir pienākums lietot sejas maskas no 4 gadu vecuma.

Izvērtējot masku valkāšanas noteikumus skolās un Covid-19 saslimstības rādītājus, var secināt, ka valstīs, kur masku valkāšana skolās ir brīvprātīga (piemēram, Igaunija, Lietuva, Zviedrija, Dānija), saslimstība turpina palielināties, bet valstīs, kur maskas skolās ir obligātas (piemēram, Ungārija, Austrija, Rumānija, Itālija, Francija), saslimstības rādītāji pazeminās. Vienlaikus, piemēram, Slovākijā, neskatoties uz obligātu masku valkāšanu skolās bērniem no 6 gadu vecuma, saslimstības rādītāji stabilizējas relatīvi augstā līmenī, bet Maltā, kur masku valkāšana bērniem ir obligāta no četru gadu vecuma, rādītāji ir stabili.

Atbilstoši veselības nozares ekspertu viedoklim, mutes un deguna aizsegu nēsāšana nerada negatīvas sekas valkātāju veselībai, pilnīgi pretēji – tā pasargā ne tikai no Covid-19, bet arī no citiem slimību ierosinātājiem un alergēniem. Tādēļ šobrīd, kad vīrusa izplatība ir būtiski palielinājusies, mutes un deguna aizsegu nēsāšanai bērniem ir būtiska nozīme tālākai Covid-19 izplatības ierobežošanai. Higiēnisko (speciāla auduma vairākreiz lietojamo) sejas masku lietderību ir apliecinājis pētījums “Aeromask” Vācijas aeronautikas institūtā uz speciālas gaisa plūsmu modelēšanas iekārtas.[[3]](#footnote-3) Eiropas Savienībā arīdzan uzsākta aktīva vienotu rekomendāciju pielietošana higiēnisko sejas masku kvalitātei, Latvijas gadījumā tās ir LVS CWA 17553 “Higiēniskās sejas maskas. Minimālās prasības, testēšanas metodes un lietošana”, kurās iekļauti arī parametri bērnu maskām. Citas valstīs var tikt pielietotas ekvivalentas rekomendācijas, piemēram, Francijā AFNOR Spec S76-001.

Kā liecina Covid-19 saslimšanas gadījumu epidemioloģiskā izmeklēšana, izglītības iestādēm ir ievērojama loma Covid-19 infekcijas izplatībai sabiedrībā Latvijā. Saskaņā ar epidemioloģiskās uzraudzības datiem, kopš mācību gada sākuma tika novērots Covid-19 gadījumu skaita straujš pieaugums skolēnu vidū – 2020. gada 39. nedēļā vecuma grupā "7 – 10 gadi" tika reģistrēti 7,3 % no visiem Covid-19 gadījumiem. Pēc skolēnu brīvdienām un papildu drošības pasākumiem, kas tika ieviesti izglītības iestādēs, Covid-19 gadījumu īpatsvars vecuma grupā "7 – 10 gadi" samazinājās un 2020. gada 52. nedēļā tie bija 1,2 % no visiem reģistrētajiem Covid-19 gadījumiem. Tomēr minētie dati jāvērtē ar piesardzību. Zinātniskie atzinumi liecina, ka SARS-CoV-2 vīrusa daudzums inficētiem bērniem un pieaugušiem ir līdzīgs, līdz ar to arī infekcijas pārnešanas risks ir līdzīgs. Tomēr Covid-19 infekcija bērniem apzināta retāk, jo bērniem slimība norit vieglāk, kā arī retāk tiek veikta izmeklēšana uz Covid-19 infekciju. Tāpēc reālā Covid-19 infekcijas izplatība bērnu vidū ir plašāka.

Ņemot vērā to, ka mutes un degunu aizsegu lietošanai nav nekādu objektīvu negatīvu seku uz bērnu veselību, to lietošana nerada negatīvu ietekmi uz izglītības procesu. Vācijas Pediatriskās infektoloģijas asociācija savā atzinumā pauž sekojošo: “Bažas ir nepamatotas, ka maskas varētu ietekmēt elpošanu, mazināt nodrošinājumu ar skābekli vai novest pie ogļskābās gāzes uzkrāšanās.[[4]](#footnote-4)” Vācijas federālās zemēs, kur noteikta obligāta maksu nēsāšana skolās, atsaucas uz šo atzinumu.[[5]](#footnote-5) Papildus ir jāņem vērā, ka mutes un deguna aizsegu lietošana mazina Covid-19 infekcijas izplatības risku bērnu kolektīvā, tādējādi arī mazina iespējamību, ka bērnu kolektīvā būs saslimšanas gadījums un būs nepieciešams organizēt mācības attālināti vai kavēt mācības izolācijas vai mājas karantīnas dēļ.

Eksperti ir norādījuši arī uz to, ka situācijās, par kurām tiek minēts sabiedrībā, kad it kā sejas masku lietošana traucē izglītības procesam, jo bērni neredz pedagoga mīmiku, piemēram, svešvalodu apguves laikā vai logopēda nodarbību laikā, ir pieejami alternatīvi risinājumi, izmantojot video materiālus. Pētījumā par sejas masku ergonomiku bērniem, priekšroka tika dota vairākreiz lietojamām auduma maskām.[[6]](#footnote-6)

Ņemot vērā arī to, ka mutes un deguna aizsegu lietošana jebkurā vecuma grupā mazina infekcijas izplatības riskus, kā arī mazina nepieciešamību organizēt attālinātu mācību procesu, kam ir negatīva ietekme uz bērnu psihisko veselību, tai skaitā ir saistīta ar iespējami augstāku vardarbības risku, kas rada augstus riskus bērniem, kas pieder pie sociāli neaizsargātām sabiedrības grupām, nav pamata uzskatīt, ka mutes un deguna aizsegu lietošanai ir kādi objektīvi nelabvēlīgi efekti uz sabiedrību.[[7]](#footnote-7)

1. European Centre for Disease Prevention and Control. Contact tracing: public health management of persons, including healthcare workers, who have had contact with COVID-19 cases in the European Union –third update, 18 November

   <https://www.ecdc.europa.eu/sites/default/files/documents/covid-19-contact-tracing-public-health-management-third-update.pdf> [↑](#footnote-ref-1)
2. <https://www.who.int/publications/i/item/WHO-2019-nCoV-IPC_Masks-Children-2020.1>

   Saskaņā ar šīm rekomendācijām bērni vecumā no 6-11 gadiem lieto piemērota lieluma higiēniskās maskas (vairākreiz lietojama speciāla auduma maska), vai īpašos gadījumos medicīniskās sejas maskas (Latvijā tas būtu pēc ārstniecības personas norādījuma). Sākot ar 12 gadu vecumu, bērni maskas lieto tāpat kā pieaugušie. [↑](#footnote-ref-2)
3. <https://www.dlr.de/content/en/articles/news/2020/04/20201026_aeromask-project.html> [↑](#footnote-ref-3)
4. <https://dgpi.de/covid19-masken-stand-10-11-2020/> 12.11.2020 [↑](#footnote-ref-4)
5. <https://www.pnas.org/content/117/51/32293> [↑](#footnote-ref-5)
6. <https://www.mdpi.com/1660-4601/17/11/3935/htm> [↑](#footnote-ref-6)
7. <https://www.pnas.org/content/117/51/32293> [↑](#footnote-ref-7)